Verskeie paaie om Jhb en Pta versper in taxi-stakingFoto: Verskaf. Talle motoriste is Donderdag weer geraak deur stakende taxibestuurders wat die snelweë in en om Pretoria en Johannesburg versper. Volgens die jongste inligting beskikbaar is die N1 se Allendale-afrit en New Road-afritte gesluit. Brakfontein en Buccleuch is ook gesluit en word geblokkeer deur taxi’s wat langs mekaar staan. Daspoort-tonnel, DF Malan, Soutpansbergweg, Visagiestraat asook Kerkstraat is glo ook gesluit. Die R21, R55 asook die Ou Johannesburgpad is volgens Twitter-gebruikers gesluit. Tot dusver blyk die optogte vreedsaam te wees. Die Tshwane- en Johannesburg-metropolisie het Woensdag ŉ waarskuwing vir Gautengse motoriste en pendelaars uitgereik. Dít volg nadat die taxi-organisasie Santaco kennis gegee het dat taxi-pendelaars alternatiewe vervoerreëlings moet tref vir Donderdag weens ŉ grootskaalse betoging teen, onder meer, die “hoë koste van minibustaxi-aankope”. “Geen taxi’s gaan dienste lewer nie en pendelaars moet alternatiewe reëlings tref. Ons vra om verskoning vir enige ongerief wat hierdeur veroorsaak word,” het Ralph Jones, Santaco se woordvoerder, gesê. Taxibestuurders gaan van vroegoggend uit verskeie rigtings in Gauteng na die kantoor van die South African Taxi Finance in Kerkstraat in Midrand beweeg waar hulle om 10:00 hul beswaar aan die direkteurs van die maatskappy gaan oorhandig. Die Tshwane- en die Johannesburg-metropolisie het in ŉ verklaring gesê hulle is bewus van die beplande protesoptog. Die Tshwane-metropolisie het gesê die betogings is nie goedgekeur nie en erge verkeerontwrigtings word tussen 04:00 en 08:00 in Pretoria verwag. Sr.supt. Isaac Mahamba, woordvoerder van die metropolisie, het gesê die hoofweë waar vertragings verwag word, is die Mabopane-snelweg, R21, N1 en N4. Sr.supt. Wayne Minnaar, woordvoerder van die Johannesburgse metropolisie, het gesê vertragings word veral op die N3- en N1-snelweg in die rigting van Midrand verwag.